तलाक लेने कोर्ट पहुंची महिला, कहा- "पति के बेइंतहा प्‍यार से नर्क बन गई है जिंदगी"  
महिला ने कोर्ट में तलाक के लिए अजीबोगरीब दलील दी
महिला का कहना है कि वो पति के प्‍यार से घुटन महसूस करती है
पति ने बचाव में कहा कि सिर्फ एक साल में किसी फैसले पर पहुंचना सही नहीं
कोर्ट में तलाक लेने पहुंची एक महिला का कहना है कि पति के बेइंतहा प्‍यार की वजह से वह इस रिश्‍ते में घुटन महसूस करती है और उसकी जिंदगी 'नर्क' बन गई है. मामला संयुक्‍त अरब अमीरात (UAE) का है. 
महिला ने कोर्ट को बताया, "मुझे उसके बेइंतहा प्‍यार और लगाव से घुटन होती है. वह घर की साफ-सफाई में भी मेरी मदद करता है." 
महिला ने दावा किया कि पति के अच्‍छे बर्ताव से उसकी जिंदकी 'नर्क' बन गई है इसलिए उसने इस शादी को तोड़ने का मन बनाया. 
महिला ने तथाकथित रूप से कहा, "मैं झगड़े के एक दिन के लिए तरसती हूं लेकिन मेरे रोमांटिक पति के साथ ऐसा होना नामुमकिन है जो हमेशा मुझे माफ कर देता है और आए दिन मुझ पर तोहफों की बारिश करता रहता है." 
महिला ने कहा, "मुझे बहस करनी है, एक झगड़ा चाहिए न कि बिना परेशानियों वाली फर्माबरदार जिंदगी." 
वहीं पति ने बचाव में कहा कि उसने कुछ गलत नहीं किया है. उसके मुताबिक, मैं पर्फेक्‍ट और अच्‍छा पति बनना चाह रहा था. 
और तो और महिला ने एक बार पति के वजन को लेकर शिकायत की तो वह डाइट पर चला गया और एक्‍सरसाइज करके वापस शेप में आ गया. 
पति ने कोर्ट से पत्‍नी को समझाने की गुहार लगाते हुए कहा, "एक साल में ही शादी को लेकर राय बनाना और फैसला लेना तर्कसंगत नहीं है और हर कोई अपनी गल्तियों से सीखता है." 
कोर्ट ने पति की गुहार के बाद इस मामले को खारिज कर दिया है ताकि दोनों अपने मतभेदों को सुलझा कर साथ रह सकें.